जज की कार से हुई टक्कर में दो लोगों की मौत  
मध्य प्रदेश में हरदा के अतिरिक्त जिला न्यायाधीश आरपी सोलंकी के वाहन से टकरा जाने के बाद मोटर साइकिल पर सवार दो लोगों की मौत हो गई।
हरदा के अतिरिक्त जिला न्यायाधीश आरपी सोलंकी के वाहन से टकरा जाने के बाद मोटर साइकिल पर सवार दो व्यक्तियों की मौत हो गई। पुलिस सूत्रों के अनुसार घटना जिला मुख्यालय से लगभग 20 किलोमीटर दूर पेठिया गांव के निकट हुई।  सोलंकी का वाहन खंडवा से हरसूद जा रहा था, तभी पेठिया के समीप सामने से आ रही मोटर साइकिल से उसकी टक्कर हो गई, जिससे उस पर सवार शरीक कुरैशी तथा यूसुफ कुरैशी की मौके पर ही मौत हो गई।  सूत्रों ने बताया कि कार जज का चालक चला रहा था। पुलिस ने उसके खिलाफ प्रकरण दर्ज कर लिया है। अभी यह नहीं पता चल सका है कि दुर्घटना के समय न्यायाधीश कार में सवार थे या नहीं। पुलिस मामले की जांच कर रही है।